SET รีบาวด์ปิดเช้าบวก 14 จุด ตามทิศทางตลาดหุ้นทั่วโลก
SET รีบาวด์ปิดเช้าบวก 14 จุด ตามทิศทางตลาดหุ้นทั่วโลก โดยดัชนีปิดเช้านี้ที่ระดับ 1,697.40 จุด เพิ่มขึ้น 14.51 จุด หรือ 0.86% มูลค่าการซื้อขาย 2 หมื่นลบ.
12 ต.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (12 ต.ค.61) ที่ระดับ 1,697.40 จุด เพิ่มขึ้น 14.51 จุด หรือ 0.86% มูลค่าการซื้อขาย 2 หมื่นลบ.
โดยการซื้อขายหุ้นช่วงเช้าวันนี้ ดัชนีหุ้นไทยเคลื่อนไหวอยู่ในแดนบวกตลอดช่วงเช้า โดยดัชนีแตะจุดสูงสุดที่ 1,698.01 จุด และแตะจุดต่ำสุดที่ระดับ 1,688.44 จุด
ด้านนายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยช่วงเช้าที่ผ่านมารีบาวด์ตามตลาดหุ้นทั่วโลก เป็นไปตาม Sentiment การลงทุนที่เริ่มปรับตัวดีขึ้น หลังจากที่ดัชนีฯได้ปรับตัวลงค่อนข้างแรงเมื่อวานนี้
สำหรับแนวโน้มการลงทุนในช่วงบ่ายนี้ คาดว่าตลาดฯน่าจะแกว่งตัวไซต์เวย์ในกรอบ โดยแนะนักลงทุนให้ติดตามสถานการณ์อัตราผลตอบแทน (Bond Yield) ของสหรัฐฯ ว่าจะยังทรงตัวอยู่ในระดับสูงหรือไม่ ซึ่งหาก Bond Yield อายุ 10 ปี ยังไม่ปรับตัวลงสู่ระดับ 3.0-3.1% จากปัจจุบันอยู่ที่ 3.17% ก็มองว่านักลงทุนต่างชาติน่าจะยังคงขายสุทธิออกมาอย่างต่อเนื่อง หรือชะลอการเข้าซื้อสุทธิในช่วงนี้ พร้อมให้แนวรับที่ 1,680 จุด และแนวต้านที่ 1,710 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT &lt;XD&gt; มูลค่าการซื้อขาย 2,485.20 ล้านบาท ปิดที่ 51.75 บาท เพิ่มขึ้น 0.75 บาท
AOT มูลค่าการซื้อขาย 656.18 ล้านบาท ปิดที่ 63.50 บาท เพิ่มขึ้น 1 บาท
PTTEP มูลค่าการซื้อขาย 650.26 ล้านบาท ปิดที่ 148.00 บาท เพิ่มขึ้น 2 บาท
EA มูลค่าการซื้อขาย 575.85 ล้านบาท ปิดที่ 46.75 บาท เพิ่มขึ้น 1 บาท
TISCO มูลค่าการซื้อขาย 552.32 ล้านบาท ปิดที่ 78.75 บาท ลดลง 0.25 บาท